**SAGA – Lillehammer Rondane**

En fin og eventyrlig tur, fra hytte til hytte, over Ringebufjellene og inn i Rondane, er hva vi byr på her. "SAGA I" er første del av langruta "SAGA".

I ni dager skal vi ut å gå på denne første delen av "SAGA" som starter i bjørkebeltet, over mo og myrer, flotte fjellrabber og stadig nordover mot det mektige Rondane. Hyttene ligger som perler på en snor og vi starter med hyggelige selvbetjeningshytter der vi kan ta måltidene akkurat når det passer oss. Turen avsluttes i selveste Rondane med full oppvarting på trivelige betjente DNT-hytter.

Å gå så lenge fra, hytte til hytte, er en sjeldenhet for de fleste. Bli med og kjenn på følelsen av å være i ett med fjella.

De som ønsker å fortsette helt til Dovre kan gjøre det - på egenhånd eller med turleder, "SAGA II" går helt til Snøhetta.

**Er du klar for å skape din SAGA?**

**Program**

**Dag 1: Ankomst Lillehammer - Hornsjø høyfjellshotell (883 moh), ca 15 km, ca 4-5 t**  
Oppmøte på Lillehammer stasjon og videre med buss til Nordseter. Til fots i lett kupert terreng i vel 900 meters høyde, med fint utsyn til vann og langstrakte fjellrygger til Hornsjø høyfjellshotell. Her bor vi på Vandrerhjemmet og får servert måltidene. Vi samles til presentasjons av hverandre og informasjon om turen vi har foran oss.

**Dag 2: Hornsjø - Djupslia (selvbetjent) 950 moh, ca 20km, ca 6-7t**  
Etter en behagelig start på Hornsjø, starter vi vår ferd nordover og går til Djupslia. Vi starter i delvis myrete fjellskog og forbi et par idylliske tjern. På stort sett tørrskodde stier videre åpner terrenget seg. På Djupslia får vi prøvd oss som kokker sammen for første gang.

**Dag 3: Djupslia - Vetåbua (selvbetjent) 925 moh, ca 17km, ca 5-6t**  
Retning nord, over fjelletÅstkyrkja, over myr og tjønn til Vetåbua. Et fint og lettgått terreng over Gopollfjellet. Høyeste punkt på dagens etappe er ca 1.100 moh. Kanskje får vi en kveld med strålende vær og vi kan sitte ute å nyte solnedgangen.

**Dag 4: Vetåbua - Jammerdalsbu (selvbetjent) 1.130 moh , ca 21km, ca 6-7t**  
Vi fortsetter ferden på Ringebufjellet, til Jammerdalsbu. Turen starter med noen kilometer i bjørkeskog, over myrer og kryssende elver. Så kommer vi opp på snaufjellet og turens høyeste punkt (1.170 moh).

**Dag 5: Jammerdalsbu - Veslefjellbua (selvbetjent), ca 18km, ca 5-6t**  
Nå beveger vi oss inn på Venabygdsfjellet, til Veslefjellbua. Jevnt og variert fjellterreng møter oss i dag, før vi avslutter dagens strekning over Veslefjellet og ned til DNTs nyeste hytte. Gled dere til å bo her. Store vinduer gir følelsen av å sitte ute. Hytta ligger nydelig til på en liten høyde med flott utsikt.

**Dag 6: Veslefjellbua - Eldåbu (selvbetjent) 1.005 moh, ca 18km, ca 6-7t**  
Vi krysser elva Mya, på ny bro, og følger gamle tråkk, men ny rute mellom Veslefjellbua og et stykke mot Eldåbu. Så kommer vi inn på den gamle T-merkede ruta før vi etterhvert ankommer Eldåbu. Eldåbu ligger høyt, men samtidig lunt. Her er det godt å være. Det blir siste kveld med selvkomponert mat, for på neste hytte blir det ren luksus.

**Dag 7: Eldåbu - Bjørnhollia 914 moh, ca 16km, ca 5-6t**  
Nordover, i vakker og slak dal,  med Vulufjellet vest for stien. Vi ankommer DNT-hytta Bjørnhollia og nyter en deilig dusj og tre-retters middag.

**Dag 8: Bjørnhollia - Rondvassbu 1.173 moh, ca 14 km, ca 4 timer.**  
Dagens etappe går gjennom Illmannsdalen til DNT-hytta Rondvassbu. Turens siste dagsmarsj. Vi får en siste kveld med turgjengen og mimrer fra dagene som ligger bak oss.

**Dag 9: Rondvassbu - Spranget, ca 6 km - Hjemreise**  
I dag tar vi sykler ned til Spranget, det går som en lek i slak utfor. Deretter buss ned til Otta stasjon.

*Med forbehold om endringer i program og rute.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/)**: rød***(etappene hver for seg er lettgåtte, men turen går over flere dager uten opphold, derfor høyere gradering)*  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier. Pakk sekken riktig og smart.